21/07/2014 | Administración LocalMunicipal
Vimianzo
Aprobación definitiva do Regulamento de organización e funcionamento da Escola Infantil Municipal do Concello de Vimianzo

Ao non se presentar reclamación durante o prazo de exposición ao público, queda automáticamente elevado a definitivo o Acordo plenario adoptado na sesión ordinaria celebrada o 31 de maio de 2014, de aprobación inicial do Regulamento de Organización e Funcionamento da Escola Infantil Municipal do Concello de Vimianzo, o texto íntegro da cal faise público, para o seu xeral coñecemento e en cumprimento do disposto no artigo 70.2 da Lei 7/1985, do 2 de abril, Reguladora das Bases do Réxime Local. “REGULAMENTO DE ORGANIZACIÓN E FUNCIONAMENTO DA ESCOLA INFANTIL MUNICIPAL DO CONCELLO DE VIMIANZO CAPÍTULO I.–DATOS DO CENTRO Artigo 1.–Definición do centro. O presente regulamento ten por obxecto establecer o funcionamento interior da Escola Infantil Municipal (EIM) “Os Vimianziños” do Concello de Vimianzo, segundo as determinacións da Lei 13/2008, do 3 de decembro de Servizos Sociais de Galicia, Decreto 329/2005 de 28 de xullo, polo que se regulan os centros de menores e os centros de atención á infancia, Decreto 99/2012, do 16 de marzo, polo que se regulan os servizos sociais comunitarios e o seu financiamento, Decreto 254/2011 do 23 de decembro, polo que se regula o réxime de rexistro, autorización, acreditación e a inspección dos servizos sociais en Galicia e do presente regulamento de réxime interior da Escola Infantil Municipal “Os Vimianziños”, do Concello de Vimianzo e demais normativa de aplicación. A EIM “Os Vimianziños” do Concello de Vimianzo configúrase como un equipamento diúrno, de servizos á comunidade de carácter socioeducativo dirixido á poboación infantil de 0 a 3 anos. Cumpre unha función eminentemente social e educativa, proporcionando as persoas usuarias unha atención integral sen distinción de raza, sexo ou condición social ou económica, a través dun programa global que garanta o pleno desenvolvemento físico, intelectual, afectivo, social e moral das nenas/os. A EIM cooperará estreitamente coas nais/pais, titoras/es ou representantes legais co fin de facilitar a conciliación da vida familiar e laboral e acadar a mellor integración entre o centro e as familias. CAPÍTULO II.–FUNCIONAMENTO Artigo 2.–Obxectivos. Son obxectivos específicos da EIM: – Promover e fomentar o desenvolvemento integral das nenas e dos nenos e a aprendizaxe das habilidades cognitivas e creativas. – Facilitar a conciliación da vida laboral e familiar. – Facilitar o desenvolvemento de valores individuais e sociais básicos: cooperación, solidariedade, igualdade, respecto, etc. – Lograr un equilibrio afectivo satisfactorio. – Respectar a singularidade e diversidade das crianzas. – Posibilitar a integración progresiva das nenas e nenos na cultura do seu medio. – Crear un ambiente que favoreza o desenvolvemento individual e en grupo nas actitudes e nas actividades diarias. – Facilitar a adquisición progresiva de hábitos de orde, limpeza e conservación dos materiais, facendo uso axeitado dos mesmos. – Facilitar a integración das nenas e dos nenos con necesidades educativas especiais. – Empregar o galego como idioma oficial. – Potenciar a coeducación para eliminar as manifestacións mais evidentes de sexismo na escola, tales como: as relacións interpersoais entre nenas e nenos, a distribución de tarefas entre o alumnado e entre o profesorado, a utilización de tempos, espazos e recursos, e o uso dunha linguaxe non sexista. – Estes obxectivos deberán ser desenvolvidos no proxecto educativo que elaborará a EIM. Artigo 3.–Capacidade e distribución. A Escola Infantil Municipal “Os Vimianziños” ten capacidade para 41 nenas/os de tres meses a 3 anos en presenza simultánea e tres unidades autorizadas, unha para cada tramo de idade. A distribución das diferentes unidades estará en todo caso conforme á normativa vixente e de acordo co que se establece neste regulamento en canto á distribución por unidades quedando da seguinte maneira: Núm. de unidades: 3. Primeiro ciclo de Educación Infantil: 0 a 3 anos. Reservarase un 5% das prazas do centro para ingresos de máxima urxencia. Terán a consideración de ingresos urxentes os seguintes casos: menores tuteladas/os pola Administración Autonómica, fillas/os de mulleres que se atopen en casas de acollida ou vítimas de violencia de xénero; e aqueloutros en que concorran circunstancias socioeconómicas e familiares que requiran unha intervención inmediata. No caso de non existir demanda suficiente para formar un ou varios grupos do mesmo nivel de idade, as/os nenas/os poderán ser agrupados conforme á seguinte proporción: a) Modelo 1. Nenas/os de ata 2 anos: 1 unidade de 10 nenas/os. Nenas/os maiores de 2 anos: 1 unidade de 20 nenas/os. b) Modelo 2.1 unidade de 15 nenas/os con idades comprendidas entre 0 e 3 anos. Nos intervalos da xornada nos que exista unha ausencia significativa de nenas/os no centro, poderase modificar a distribución das unidades autorizadas pola de agrupamentos. A EIM poderá establecer a organización dos grupos de acordo co seu proxecto educativo e coa súa proposta organizativa sen poder superar en ningún momento o número máximo de nenas/os determinados nos apartados anteriores. Artigo 4.–Sistema de admisión e baixas.4.1. Destinatarias/os. Poderán solicitar praza na EIM todas as nenas e nenos con idades comprendidas entre os tres meses e os tres anos, cando a unidade familiar esta empadronada no Concello de Vimianzo. No caso de existiren prazas vacantes poderán solicitar praza familias doutros concellos xustificando a necesidade.4.2. Condicións. Poderán solicitar praza na Escola Infantil Municipal as nais/pais, titoras/es ou representantes legais de nenas/os que cumpran os seguintes requisitos: a) Que a nena/o esta nada/o no momento de presentación da solicitude de praza na EIM. b) Idade da nena/o: – Idade mínima: ter cumpridos os tres meses na data de incorporación ao centro, salvo situacións especiais e previo informe do equipo técnico da área de Benestar Social. – Idade máxima: non ter cumpridos os 3 anos de idade a 31 de decembro do ano no que se solicita a praza. As nenas e nenos poderán ser usuarias/os do servizo ata o momento de incorporación á Educación Infantil do segundo ciclo, neste caso poderán permanecer na escola infantil ata o 31 de agosto do correspondente curso escolar. c) Estar ao corrente das cotas mensuais na data de presentación da solicitude, no caso de nenas/os usuarias/os do servizo da EIM en cursos anteriores. Poderanse integrar escolares con eivas físicas, psíquicas ou sensoriais, en función das dispoñibilidades dos recursos humanos e materiais adecuados, e excepcionalmente nenas/os maiores de tres anos respectando o seu desenvolvemento evolutivo por enriba da idade biolóxica, previo informe do equipo de valoración de discapacidades correspondente. En ningún caso poderá haber máis dunha/dun nena/o de integración por aula. Para efectos de ratio estas prazas contabilizaranse como dúas. No momento do seu ingreso abriráselles un expediente persoal no que constarán, con carácter confidencial, os datos de filiación, enderezo, teléfonos para avisos en casos de urxencia, así como cantas circunstancias aconsellen unha atención diferenciada.4.3. Procedemento. Durante o mes de marzo de cada ano abrirase o período para solicitar praza na escola para o vindeiro curso. As solicitudes deberán ser presentadas, en todo caso, no modelo oficial que se recolle no anexo I deste regulamento, debidamente cuberto e asinado. Serán rexistradas no Concello de Vimianzo ou en calquera dos modos establecidos ao abeiro da Lei 30/92 do Réxime Xurídico das Administracións Públicas e Procedemento Administrativo Común. A adxudicación das prazas existentes na EIM efectuarase segundo a puntuación acadada no baremo que determine en cada momento o concello e teranse en conta os seguintes criterios de prioridade para a adxudicación das memas por esta orde: 1.–Co obxecto de darlle continuidade ás prazas adxudicadas no curso anterior, gozan de preferencia as/os solicitantes que pertenzan a unidades familiares empadronadas e residentes no Concello de Vimianzo que formalizaran a súa matrícula antes 1 de xaneiro de cada ano, agás aquelas/es nenas/os que por razóns do cumprimento da idade mínima dos tres meses, non puideran ter solicitada a praza con anterioridade. Estes terán garantido o acceso ao novo curso sen necesidade dun proceso de admisión. Non obstante, en ningún momento terán garantido o tipo de xornada. A adxudicación dos servizos solicitados para o novo curso efectuarase segundo a puntuación acadada no baremo. Unha vez aplicado o baremo correspondente, en caso de obter igual puntuación dous ou máis expedientes, terán preferencia, en primeiro lugar, as solicitudes de xornada completa con servizo de comedor e logo, as solicitudes de xornada completa sen comedor fronte as solicitudes de media xornada. Unha vez aplicado este criterio daráselle prioridade á renda per cápita máis baixa.2.–Unha vez adxudicadas as prazas anteriores, cubríranse as prazas vacantes coas solicitudes de novo ingreso seguindo esta orde: 2.1.–As/os solicitantes que pertenzan a unidades familiares empadronadas e que residan no Concello de Vimianzo.2.2.–Fillas/os de persoas que, estando empadronadas noutro concello, desempeñen o seu posto de traballo no termo municipal de Vimianzo, ben un ou ambas/os proxenitoras/es. Dita situación terá que estar debidamente acreditada.2.3.–Nenas e nenos doutros concellos. Unha vez aplicado o baremo correspondente, en caso de obter igual puntuación dous ou máis expedientes, terán preferencia, en primeiro lugar, as solicitudes de xornada completa con servizo de comedor e logo, as solicitudes de xornada completa sen comedor fronte as solicitudes de media xornada. Unha vez aplicado este criterio daráselle prioridade á renda per cápita máis baixa.4.4. Prazo de presentación de solicitudes e reparación de defectos. O prazo de presentación de solicitudes de praza na EIM será do 1 ao 31 de marzo de cada ano. Xunto coa solicitude deberase achegar toda aquela documentación que o concello determine en cada momento co fin de acreditar cada unha das circunstancias sociofamiliares, laborais e económicas para ser adxudicataria/o. Con carácter excepcional, poderanse presentar solicitudes fóra do prazo establecido neste punto nos seguintes casos: a) Nacemento da nena/o con posterioridade ao prazo de presentación de solicitudes. b) Cambio de concello de residencia da unidade familiar. c) Outras circunstancias que motivadamente aprecie a Comisión de Baremación, Coordinación e Seguimento da EIM. As solicitudes presentadas fóra de prazo deberán ir xunto coa xustificación acreditativa da circunstancia que a motiva. Así mesmo, estarán condicionadas á existencia de prazas dispoñibles para o grupo de idade da nena/o.4.5. Documentación requirida. As/os solicitantes de praza na EIM, achegarán xunto coa solicitude a seguinte documentación: A) Documentación xustificativa da situación familiar: – Fotocopia do documento de identidade da nai e do pai, titoras/es ou representantes legais da nena/o. – Fotocopia do libro de familia. – Certificado de convivencia expedido polo Concello. B) Documentación xustificativa da situación económica: – A presentación da solicitude comportará a autorización ao Concello de Vimianzo para obter da AEAT e da Consellería de Facenda, os datos de carácter tributario necesarios para a determinación da renda da unidade familiar. Para estes efectos, tódolos membros con ingresos que compoñen a unidade familiar deberán achegar, xunto coa solicitude, o modelo de autorización debidamente cuberto e asinado. No caso de non achegar dita autorización, a persoa interesada achegará unha copia cotexada da declaración do IRPF ou, se é o caso, un certificado emitido pola AEAT relativos ao ano fiscal que o concello determine para cada curso escolar, que por norma xeral vai ser sempre o referido ao ano anterior oa exercicio que se declare ou vaia declarar no momento no que se presenta a solicitude. No caso de nulidade matrimonial, separación ou divorcio considerarase a renda de quen exerza a garda e custodia. C) Outros documentos acreditativos de todas aquelas situacións que, por baremo, sexan susceptíbeis de puntuación: – Xustificante de ocupación ou desemprego da nai/pai, titoras/es ou representantes legais (informe de vida laboral, xustificante que indique a situación de desemprego). – Certificado expedido polo organismo competente sobre o grao de discapacidade alegada polos membros da unidade familiar, neste caso será o certificado expedido pola Xunta de Galicia ou organismo homólogo, se procede doutra Comunidade Autónoma. – Ditame do equipo de orientación específico dependente da Inspección de Educación da Delegación Provincial da Consellería de Educación e Ordenación Universitaria ou do órgano correspondente na Administración do Estado ou nas respectivas Comunidades Autónomas en que se motive a necesidade de integración, de ser o caso. – Informe do equipo técnico da área de Benestar Social, nos supostos nos que sexa necesario por razón da especial situación socioeconómica ou sociofamiliar. – Documentación acreditativa de incidencias tales como: separación de feito de cónxuxe, abandono do fogar e xustificante de calquera outra circunstancia sociofamiliar alegada. Se a solicitude achegada non reunise todos os requisitos establecidos requirirase á/ao interesada/o para que emende a falta ou acompañe os documentos preceptivos, coa indicación de que, se así non o fixese, teráselle por desistido da súa petición, previa resolución, concedéndolle un prazo para isto de 10 días naturais a partir da data de finalización de presentación de solicitudes.4.6. Relación provisional de admitidas/os. A Comisión de Baremación, Cooordinación e Seguimento da EIM, será competente para efectuar a proposta inicial de cualificación e fará pública a relación provisional, coa puntuación obtida, de admitidas/os e excluídas/os, correspondendo a resolución á/ao Sra./Sr. alcaldesa/alcalde. Esta resolución expoñerase no taboleiro de anuncios do Concello, no taboleiro da EIM, e poderase consultar na páxina Web do Concello de Vimianzo. Aquelas solicitudes que non obtiveran praza no horario preferente de asistencia ao centro que sinalaron no momento de solicitar a praza e aceptaran a posibilidade de optar a unha praza con xornada ou horario diferente, adxudicaráselles a dita praza pola rigorosa orde de puntuación do baremo. En caso de obter igual puntuación dous ou máis expedientes, terán preferencia, en primeiro lugar, as solicitudes de xornada completa con servizo de comedor e logo, as solicitudes de xornada completa sen comedor fronte as solicitudes de media xornada. Unha vez aplicado este criterio daráselle prioridade á renda per cápita máis baixa.4.7. Reclamacións. As/os solicitantes que o desexen poderán efectuar as reclamacións debidamente documentadas que estimen oportunas no prazo de 10 días naturais contados a partires do día seguinte a data de publicación da relación provisional, ao abeiro do establecido na Lei 30/92 de Réxime Xurídico das Administracións Públicas e Procedemento Administrativo Común. Estas reclamacións entenderanse resoltas coa publicación da lista definitiva.4.8. Relación definitiva de admitidas/os. Unha vez estudadas pola Comisión de Baremación, Coordinación e Seguimento da EIM, todas as reclamacións presentadas e resoltas procederase á publicación da relación definitiva de admitidas/os e da lista de espera no taboleiro do Concello e no da EIM, coa puntuación obtida, así como da cota mensual que corresponda aboar en cada caso, podéndose consultar na páxina Web do Concello. As/os solicitantes disporán dun prazo de 30 días naturais contados a partires do día seguinte a data de publicación da relación definitiva de admitidas/os para confirmar a súa praza e formalizar a matrícula na EIM. Se finalizado este período non se formalizase a mesma, decaerá o dereito á praza obtida e tampouco quedará na lista de espera.4.9. Prazo e documentación para a formalización da matrícula na EIM. As/os admitidas/os terán que achegar, dentro dos 30 días naturais seguintes á publicación da relación definitiva de admitidas/os e da lista de espera no taboleiro do concello e na EIM, a seguinte documentación complementaria, que deberán entregar directamente na Escola Infantil Municipal: – Copia da tarxeta sanitaria da/do menor. – Informe médico conforme a nena/o non padece ningunha enfermidade infecto-contaxiosa. – 7 fotografías tamaño carné. – Autorización por escrito das persoas que poden recoller á/ao menor. – Xustificante de ingreso da cota de matrícula. – Autorizacións para o tratamento informático dos datos, para a toma de material fotográfico e audiovisual, para a toma da medicación, así como calquera outra documentación que a dirección da EIM estime necesario para o correcto funcionamento da EIM. Se finalizado o período matrícula, esta non fose formalizada ou entregada toda a documentación sinalada anteriormente, decaerá o dereito á praza e tampouco quedará na lista de espera. Calquera indicio de cambio non declarado, distorsión ou falseamento da situación sociofamiliar, da situación laboral, da situación da vivenda ou da situación económica reflectidas na solicitude, poderá dar lugar a que se inicie de oficio un expediente de comprobación dos datos referidos. Coa apertura deste expediente nomearase instrutora/or a/o secretaria/o que elaborará un informe que será obxecto de análise por parte da Comisión de Baremación, Coordinación e Seguimento da EIM. Poderase requirir á/ao solicitante os documentos que se consideren precisos para a resolución do expediente. Só se terán en conta a efectos de baremación do expediente os extremos alegados cos documentos arriba indicados. Calquera cambio na situación sociofamiliar, laboral e/ou económica acontecida na unidade familiar ao longo do curso, poderá dar lugar á revisión da puntuación do baremo, así como do cota mensual, previa solicitude da/do interesada/o. En todo caso, a dita solicitude terá que vir documentalmente acreditada.4.10. Baremo de admisión. A) SITUACIÓN LABORAL. a.1.–Situación laboral: ACTIVA/O. – Nai: 6 puntos. – Pai: 6 puntos. No caso de acreditarse a situación laboral de activa/o con contrato, este terá que ser igual ou maior de 20 horas de traballo semanais. a.2.–Situación laboral: DESEMPREGADA/O. – Nai: 1 punto – Pai: 1 punto A situación de persoa desempregada valorarase coa certificación expedida polo órgano correspondente de que se atopa nunha situación de desemprego no momento de achegar a documentación. No caso de familias monoparentais adxudicaráselles a puntuación do epígrafe correspondente multiplicado por 2. B) SITUACIÓN SOCIOFAMILIAR. b.1.–No caso de que a/o menor para a/o que se solicita a praza nacese nun parto múltiple: 1 punto. b.2.–No caso de solicitar praza varias/os irmás/ns: 1 punto. b.3.–Por cada membro da unidade familiar afectado por un grao de minusvalía igual ou superior ao 33%: 1 punto. b.4.–Pola condición de familia monoparental: 1 punto. b.5.–Calquera situación sociofamiliar especial da/do menor debidamente acreditada, sendo imprescindible un informe social emitido pola técnica de referencia do Concello: 1 punto. Enténdese por familia monoparental aquela unidade familiar que estea formada por unha/un proxenitora/or (nai/pai) e unha/un ou varias/os fillas/os. Dita situación deberá acreditarse documentalmente. C) SITUACIÓN ECONÓMICA. RPC mensual da unidade familiar referida ao indicador público de renda de efectos múltiples (IPREM) vixente: c.1.–RPC inferior ou igual ao 75% do IPREM: 2 puntos. c.2.–RPC superior ao 75% e igual ou inferior ao 125% do IPREM: 1,5 puntos. c.3.–RPC superior ao 125% e igual ou inferior ao 175% do IPREM: 1 punto. c.4.–RPC superior ao 175% do IPREM: 0 puntos. Enténdese por unidade familiar a formada pola nai e/ou pai ou titora/or e fillas/os menores de dezaoito anos ou maiores de dezaoito anos con minusvalía superior ao 33%. 4.11. Lista de espera e adxudicación de vacantes ao longo do curso. As prazas que, sen causa xustificada, non se atopen cubertas aos 15 días de iniciarse o curso escolar, consideraranse como vacantes. As vacantes que se vaian producindo ao longo do curso serán cubertas por rigorosa orde de puntuación entre as/os solicitantes da lista de espera, tendo preferencia as solicitudes internas. No suposto de que se produzan vacantes e se atope esgotada a lista de espera, aceptaranse as solicitudes por orde de rexistro de entrada. No caso das prazas adxudicadas unha vez iniciado o curso escolar, as/os novas/os solicitantes terán un prazo de 15 días naturais contados a partires do día seguinte da notificación, para formalizar a matrícula na EIM. Se finalizado o período de matrícula, esta non fose formalizada ou entregada toda a documentación sinalada anteriormente, decaerá o dereito á praza obtida e tampouco quedará na lista de espera.4.12. Baixas. Causarase baixa na EIM por calquera das circunstancias seguintes: – Por cumprimento da idade máxima de permanencia na EIM, con excepción de nenas/os con necesidades educativas especiais sempre que exista informe do servizo especializado, podendo permanecer un ano máis na EIM. – Por solicitude da nai/pai, titoras/es ou representantes legais da nena/o. – Por impago da cota establecida durante dous meses consecutivos ou tres alternos. – Por comprobación de falsidade na documentación ou datos achegados. – Por incompatibilidade ou inadaptación absoluta para permanecer no centro. – Por falta de asistencia continuada durante 15 días naturais sen causa xustificada. – Por incumprimento reiterado das normas da EIM. – Por outras razóns que poidan darse a proposta da Dirección da EIM. Agás nas dúas primeiras causas de baixa, o resto de motivos que dan lugar a baixa serán resoltos pola Alcaldía a proposta do equipo técnico da área de Benestar Social e previo informe emitido pola dirección do centro no que se recollan as circunstancias que motiven a baixa. As baixas do servizo da EIM serán solicitadas na direción do centro como máximo ata o día 19 de cada mes e faranse efectivas a partires do primeiro día natural do mes seguinte. As baixas producidas por calquera dos motivos expostos cubriranse coas solicitudes que quedasen en lista de espera en cada grupo de idade e por rigorosa orde de puntuación. No caso de que se atope esgotada a lista de espera, aceptaranse as solicitudes por orde de rexistro de entrada. Artigo 5.–Calendario escolar e horario xeral da EIM. O centro abrirá un mínimo de 8 horas diarias, en xornada partida ou continuada, cinco días a semana, de luns a venres e estará aberto os 12 meses do ano salvo que teña que ser pechado por unha causa xustificada. Por curso escolar enténdese dende o 1 de setembro ata o 31 de agosto do seguinte ano, sendo o primeiro día hábil de setembro, o día de incorporación das nenas/os ao novo curso e o último día hábil de agosto, o último día de curso para as nenas/os. As/os usuarias/os poderán asistir ao centro un máximo de once meses dentro do período de curso escolar que vai dende setembro a agosto do seguinte ano. O período de vacacións das usuarias/os poderá distribuirse en trinta días continuados ou repartidos en quince e quince días. Neste último caso, non se aboará o mes correspondente á segunda quincena. O mes de vacacións anual da/o nena/o terá que ser comunicado na dirección do centro como mínimo cun mes de antelación a data de inicio. Nos casos nos que a/o nena/o fagan o ingreso na EIM ao longo do curso, gozarán dun período vacacional proporcional ao tempo que asistiran á escola durante o curso escolar. Por causas debidamente xustificadas poderase admitir a/o nena/o os doce meses do ano. De ser o caso, deberán formalizar unha solicitude na direción do centro cunha antelación mínima dun mes, motivando a/as razón/s da necesidade de asistencia ao centro durante todo o curso de forma ininterrumpida. Dita circunstancia virá aprobada por resolución da Alcaldía. Artigo 6.–Descrición dos servizos que oferta. A EIM de Vimianzo como servizo público municipal prestará os servizos de educación infantil de primeiro ciclo, así como os servizos complementarios de comedor, transporte e horario ampliado. Artigo 6.1.–Tipos de xornadas e horarios de atención educativa. Existen dúas modalidades de asistencia ao centro: a xornada completa cun máximo de 8 horas e a media xornada cun máximo de 4 horas. Co fin de non interferir no normal funcionamento da EIM e salvo casos excepcionais e debidamente xustificados, os horarios de asistencia ao centro segundo o tipo de xornadas son os seguintes: Xornada completa: Horario 1 ➔ 08.00 – 16.00 horas Horario 2 ➔ 09.00 – 17.00 horas Horario 3 ➔ 10.00 – 18.00 horas Horario 4 ➔ xornada partida: 10.00 – 14.00 horas e de 16.00 – 20.00 horas Horario 5 ➔ xornada partida: 09.00 – 13.00 horas e de 16.00 – 20.00 horas Media xornada: Horario 1 ➔ 09.00 – 13.00 horas Horario 2 ➔ 10.00 – 14.00 horas Horario 3 ➔ 16.00 – 20.00 horas No caso dos horarios de media xornada ou de xornada completa partida, o tempo de permanencia no centro non poderá ser inferior a 3 horas. A permanencia das nenas/os no centro non poderá exceder de 8 horas, excepto en casos excepcionais e debidamente xustificadas. Sempre que as circunstancias familiares da nena/o a/o obriguen a permanecer na EIM máis das oito horas diarias estipuladas, fomentarase que as/os nais/pais ou responsables legais se fagan cargo da/o menor ao longo da xornada no tempo que dispoñan libre, co fin de fomentar as relacións entre ambas. Aquelas nais/pais, titoras/es ou representantes legais que soliciten horarios de media xornada e xornada completa que abranguen a franxa horaria que inclúe o servizo de comedor establece a obriga de facer uso do dito servizo. De non ser así, deberán axustar a súa solicitude a outro horario distinto. As/os usuarias/os da EIM terán a obriga de facer o uso completo do horario que teñen solicitado. De non facelo, o concello poderá proceder de oficio á modificación do horario de asistencia da nena/o ao centro, previo informe da EIM do incumprimento reiterado do horario de permanencia da nena/o no centro. Salvo nos casos excepcionais e debidamente xustificados, a/o nena/o non poderá ser deixado nin recollido da Escola infantil fóra da franxa horaria da xornada correspondente. Para as/os nenas/os que se matriculan por primeira vez e independentemente do momento do curso no que se produza o inicio do servizo, así como naqueles casos nos que se efectúe unha reincorporación tras un tempo de ausencia, haberá un período de adaptación ou readaptación progresiva que terá unha duración mínima de quince días. Durante o período de adaptación, que ten como obxectivo principal facilitarlle á/ao nena/o a interiorización e aceptación da nova situación, poderase ir aumentando ou diminuíndo pouco a pouco os tempos de estancia e/ou alternar a asistencia das nenas/os en distintos días, sempre en función das necesidades específicas de cada crianza. Artigo 6.2.–Servizos complementarios. a) Servizo de comedor. A EIM ofertará o sevizo de comedor para todos as nenas e nenos que o soliciten seguindo as pautas dunha alimentación san e equilibrada para estas idades. No caso das nenas/os que pola idade tomen comida triturada, terán a posibilidade de optar polo servizo de comedor ofertado pola EIM, ou pola contra, levar o potiño da casa. Neste último caso, no que a familia non solicita o servizo de comedor, só poderá aportar como alimento os potiños e nunca comida elaborada pola súa conta, agás nos casos excepcionais no que a/o nena/o deba tomar alimentos especiais. Ademais da comida de mediodía, proporcionaráselles as nenas e nenos un parva de media mañá e a merenda de media tarde, aínda que esta última terá que ser proporcionada pola familia O xantar de cada xornada estará exposto no taboleiro de anuncios cun prazo dunha semana de antelación que deberán proporcionar unha dieta san, equilibrada e axeitada á idade das nenas/os. Para manter o bo funcionamento interno do centro establecese a obriga de adaptarse estrictamente aos menús de media mañá e xantar así como aos horarios de comida establecidos. De non ser así, o centro non estará obrigado a proporcionar o correspondente menú fóra do horario marcado ao respecto. Exceptúanse destas obrigas, as/os bebés en lactancia que pola súa idade seguen uns horarios personalizados, así como aquelas nenas/os que debido ás súas circunstancias persoais deban tomar alimentos especiais ou facelo nun horario distinto, previo informe xustificativo do/a pediatra do neno/a. Nestes dous casos as familias estarán obrigadas a facilitar os alimentos á EIM. Aqueles solicitantes que asistan ao centro sen opción ao sevizo de comedor poderán ter acceso a este servizo en días soltos sempre que a organización e funcionamento do centro o permita, e que a necesidade de facer uso do dito servizo sexa por razóns puntuais e debidamente xustificadas. A solicitude farase na Dirección do centro con suficiente antelación, ou ben o mesmo día antes das 9.00 horas da mañá, tendo a obriga de abonalo aínda no caso de que chegado o momento non se faga uso do mesmo. O servizo cobrarase xunto coa mensualidade do mes seguinte. A familia que sexa usuaria fixa do servizo de comedor deberá avisar cando, por un período determinado de tempo, non vaia facer uso del, así como cando volva reiniciar o dito servizo. Aquelas usuarias/os do servizo de comedor que de forma reiterada prescindan do seu uso sen causa debidamente xustificada, poderá perder o dereito de seguir sendo usuaria/o do mesmo. b) Servizo de transporte. O servizo do servizo de transporte ten como principal finalidade facilitar o acceso das nenas/os que viven fóra do núcleo urbán de Vimianzo e entodo caso, só se prestará dentro dos límites xeográficos do termo municipal. A prestación do transporte da EIM., cumprirá, como mínimo, os seguintes parámetros: – O transporte deberá estar adaptado para as/os usuarias/os. Deberá contar coas axudas técnicas precisas. Este vehículo debe estar homologado e con tódalas revisións actualizadas para este tipo especial de transporte. – A planificación das rutas e a súa zona de influencia correrá a cargo da Dirección da Escola Infantil Municipal e será aprobada polo Concello, con avaliación de factores externos: tráfico, afastamento de domicilios, etc. – Co afán de non interferir no bo funcionamento da Escola, a dirección do centro poderá establecer un número de rutas determinado en base as posibilidades do centro e a existencia dun número mínimo de usuarias/os do transporte dentro da ruta. – O transporte debe estar dotado dunha/dun condutora/or, con permiso axeitado e cunha/cun auxiliar de acompañamento, con capacidade para recoller e transmitir información e prestar axuda e supervisión no traslado. – As paradas estableceranse nos lugares máis convenientes atendendo á seguridade da nena/o. – O traslado será dende a parada establecida para a recollida da nena/o ao centro e viceversa de forma diaria, sen prexuízo de que aquelas usuarias/os que teñan solicitado o servizo de transporte e que sen causa xustificada non o utilicen de forma reiterada, se lles poida ser retirado do seu dereito de uso. – O tempo da ruta ou da permanencia da nena/o dentro do vehículo non poderá superar os 45 minutos. – O horario de transporte debe estar adaptado de tal xeito que non interfira nas actividades do centro. A hora de chegada do transporte á EIM deberá coincidir co inicio da xornada escolar. A familia deberá adaptarse aos horarios e rutas establecidas polo centro atendendo ás actividades ou situacións extraordinarias que puideran producirse e, no seu caso, á modificación de horarios e rutas debido á incorporación de novas/os usuarias/os. – A familia que sexa usuaria do servizo complementario de transporte deberá avisar cando, por un período determinado de tempo, non vaia facer uso del, así como cando volva a reiniciar dito servizo. c) Servizo de horario ampliado. Poderase ofertar o servizo de horario ampliado para aqueles casos nos que, por motivos excepcionais e debidamente xustificados, a/o nena/o teña que superar o límite máximo de 8 horas de permanencia no centro. Os cambios nas características dos servizos da EIM deberán ser solicitados na Dirección da EIM como máximo ata o día 19 de cada mes. Os cambios faranse efectivos a partires do primeiro día natural do mes seguinte e estarán en función das posibilidades do centro e recursos persoais e orzamentarios. Non se farán cambios no medio do mes, salvo en situacións especiais e debidamente xustificadas. Artigo 7.–Horario de visitas. As/os pais/nais, titoras/es ou representantes legais das nenas/os poderán solicitar ser recibidos de conformidade co horario establecido pola dirección para tal fin, logo de ser oída a proposta do equipo educativo, sempre e cando non dificulte a boa marcha do centro. Artigo 8.–Réxime de saídas. As/os nenas/os poderán realizar as saídas establecidas na programación do curso, previa autorización por escrito das nais/pais, titoras/es ou representantes legais. Estas saídas teñen como obxecto: – Establecer relacións sociais nun ámbito cada vez máis amplo. – Establecer vínculo fluídos de relación coas persoas adultas e cos seus iguais. – Observar e explorar o entorno inmediato cunha actividade de curiosidade. – Coñecer algunhas manifestación culturais do seu entorno. Artigo 9.–Relación cas nais/pais, titoras/es ou representantes legais. Trala consulta co equipo técnico da EIM a dirección poñerá en coñecemento das nais/pais, titoras/es ou representantes legais de cada nena/o información sobre a súa evolución integral que terá carácter trimestral. As nais/pais, titoras/es ou representantes legais das nenas/os poderán solicitar reunirse coa titora ou titor da súa filla/o ou coa dirección de conformidade co horario establecido para tal fin, sempre e cando non dificulte a boa marcha da EIM. A EIM disporá dun libro de reclamacións para as/os usuarias/os, e a dirección do centro poñerá en coñecemento do Concello o contido das reclamacións de xeito periódico, agás nos casos nos que se requira unha comunicación inmediata. CAPÍTULO III.–ESTRUTURA ORGANIZATIVA Artigo 10.–Órganos políticos. A/o concelleira/o responsábel da área de Benestar Social. A EIM estará integrada na área de xestión política da Concellería de Benestar Social que se coordinará cas restantes áreas políticas e órganos técnicos do Concello relacionados coa escola. Artigo 11.–Órganos técnicos. Todo o persoal da EIM cumprirá cos requisitos establecidos no artigo 20 e 27 do Decreto 329/2005 do 28 de xullo, polo que se regulan os centros de menores e os centros de atención á infancia e demais norma de aplicación.11.1. Dirección. A/o Directora/or da EIM obstentará a representación do centro e será a/o responsable do correcto funcionamento e xestión da EIM así como da planificación e coordinación da actividade educativa. Exercerá a presidencia do Consello Escolar e a coordinación do equipo educativo. A súa formación será, como mínimo de Grao que habilite para o exercicio da profesión de mestra/e de educacion infantil ou titulacón de mestra/e coa especialidade de educación infantil ou titulación equivalente. Cumprirá as funcións que se lle designen no Regulamento de Réxime Interior e demais normativa que lle sexa de aplicación en función da súa categoría profesional.11.2. Equipo técnico. O Equipo técnico constitúese como un grupo de traballo a través do cal o persoal de atención directa a nenas/os participa do proxecto integral da EIM. Será competencia deste equipo a elaboración, seguimento e avaliación da proposta educativa do centro. Este equipo estará integrado pola/o diretora/or do centro que exercerá a súa coordinación, e polo persoal de atención directa a nenas/os. As funcións e organización do equipo técnico establecerase no correspondente Regulamento de Réxime Interior. a) Persoal de atención directa a nenas/os. O persoal de atención directa deberá estar en posesión das seguintes titulacións: Licenciada/o en pedagoxía ou psicopedagoxía, Grao que habilite para o exercicio da profesión de mestra/e de educación infantil, Diplomatura en mestra/e coa especialidade de educación infantil ou equivalente ou o título de técnica/o superior en educación infantil ou titulación equivalente. Realizará as funcións que segundo a súa categoría profesional se establezan no convenio colectivo, así como as que lle encomende a dirección da EIM ou o Regulamento de Réxime Interior do centro. A proporción de persoal cualificado coa que deberá contara EIM é, como mínimo, dun número igual ao de unidades en funcionamento máis un, segundo o Decreto 329/2005, do 28 de xullo, polo que se regulan os centros de menores e os centros de atención á infancia. b) Persoal de apoio. Deberá haber, como mínimo, unha persoa de apoio á atención e coidado das nenas/os a cal, ademais das titulacións anteriores, poderá estar en posesión dalgunha das seguintes titulacións: técnica/o en atención sociosanitaria, técnica/o en animación sociocultural, técnica/o en coidados auxiliares de enfermaría, Diplomada/o en puericultura recoñecido pola Consellería de Sanidade ou aqueloutras recoñecidas como apropiadas polo órgano competente na autorización do centro. Desenvolverán as funcións que segundo a súa categoría profesional se establezan no convenio colectivo, así como as que lle encomende a dirección da EIM ou o Regulamento de Réxime Interior do centro. Todo o persoal que realice funcións educativas, de coidados ou vixilancia das/os nenas/os deberá acreditar o seu correcto estado de saúde e periodicamente someterase a un recoñecemento médico axeitado para acreditar que non padece enfermidade infecto-contaxiosa nin defecto físico ou psíquico que impida ou dificulte as súas funcións. Será igualmente preceptiva, a vacinación do persoal contra a rubéola, co especial compromiso das mulleres en idade fértil de adoptar as medidas sanitarias preventivas que correspondan, durante os 3 meses despois da vacinación. Todo o persoal de atención e coidado deberá acreditar coñecementos básicos en primeiros auxilios. O persoal que manipule alimentos deberá estar en posesión do carné de manipulación de alimentos segundo a normativa vixente.11.3. Persoal de servizos. O persoal de servizos xerais está integrado polo persoal de limpeza e cociña, esta/e último con carné de manipulación de alimentos, a ser posíbel especialista en nutrición infantil. Poderase contar, se é o caso, cunha/cun conductora/or para o servizo de transporte que contará co permiso axeitado. O persoal de servizos realizará as funcións que segundo a súa categoría profesional se establezan no correspondente convenio colectivo así como as que lle encomende a dirección, ou o regulamento de réxime interior da EIM. Artigo 12.–Órganos mixtos.12.1. Comisión de Baremación, Coordinación e Seguimento. Aplicaráselle a todas as solicitudes recibidas un procedemento de valoración. Con tal fin constituirase no Concello de Vimianzo unha Comisión de Baremación, Coordinación e Seguimento coa seguinte composición: A/o alcalde. A/O concelleira/o de Benestar Social. A/O Secretaria/o da corporación ou funcionaria/o en quen delegue. Vogais: – 1 técnica/o da Área de Benestar Social. – Xefa/e da Área de Benestar Social ou persoa en quen delegue. – A/o interventora/or do Concello ou funcionaria/o en quen delegue. Son competencias desta Comisión: – Velar polo cumprimento do proceso de ingreso. – Velar pola aplicación do baremo no proceso de admisión. – Aplicar a contía a aboar ou exención a aplicar en cada caso segundo se dispoña na Ordenanza Fiscal Reguladora. – Propoñer á/ao alcaldesa/alcalde as solicitudes de ingreso. – Estudio e resolución dos conflictos de réxime interno. – Aplicación do presente Regulamento.12.2. Consello Escolar. O Consello Escolar é o órgano colexiado a través do que se canaliza a participación na xestión da EIM dos distintos sectores da comunidade escolar. O Consello Escolar da EIM estará composto polos seguintes membros: ● A/o directora/or da EIM, que o presidirá. ● Unha/un concelleira/o ou representante do Concello de Vimianzo. ● Unha/un representante do persoal educativo. ● Unha/un representante do persoal de servizos do centro. ● Unha/un representante de nais e pais. Todas/os con voz e voto. Actuará como secreteria/o do consello escolar da EIM a/o representante do persoal educativo. As funcións do Consello Escolar serán: ● Aprobar e avaliar o Proxecto Educativo de Centro e a Programación Xeral Anual, sen prexuízo das competencias que o equipo educativo ten atribuídas, en relación coa planificación e a organización docente da EIM. ● Aprobar e avaliar o Regulamento de Réxime Interior, propoñendo as revisións e actualizacións que se consideren oportunas. ● Propoñer cantas medidas sexan precisas para mellorar as instalacións, dotacións e o funcionamento do centro así como vixiar a súa conservación. ● Analizar, valorar o funcionamento xeral do centro así como elaborar e propor medidas para a súa mellora. ● Calquera outra que se estipule na normativa aplicable. O Consello Escolar regularase polos seguintes criterios de organización: ● Reunións: deberá haber, cando menos, tres reunións durante o curso que serán convocadas pola presidencia cunha semana de antelación e na convocatoria figurará a orde do día. A primeira reunión desenvolverase ao comezo do curso. Se ben, calquera membro do Consello poderá solicitar á presidencia a convocatoria de reunións extraordinarias por motivos importantes aos que haxa que dar solución inmediata. De igual forma e no caso de non existir asuntos que tratar, poderán non convocarse na espera da seguinte. ● Acordos: as decisión tomaranse por maioría simple e, no caso de producirse empates, decidirá o voto de calidade da presidencia. O Regulamento de Réxime Interior preverá o procedemento de eleccións das/os representantes de nais e pais e do persoal do centro así como o mecanismo de renovación de ditos colectivos e substitución das vacantes que se produzan cando aínda non finalizou o prazo polo que foi escollido a persoa que cese. Artigo 13.–Asociación de nais e pais de alumnas/os (ANPA). Promoverase e facilitarase a participación das familias, xa sexa creando unha ANPA, ou ben por calquera outra fórmula participativa. A ANPA será o órgano de participación das nais/pais, titoras/es ou representantes legais na xestión da EIM. A necesidade da súa creación será fomentada polas entidades directivas da EIM. Poderán pertencer á ANPA tódalas nais, pais ou representantes legais das/os nenas/os matriculadas/os na EIM. Sen prexuízo do que se estableza nos propios estatutos, a ANPA poderá cumprir as seguintes finalidades: ● Defender os dereitos das nais, pais ou representantes legais no relativo á prestación de servizos ás/aos nenas/os. ● Colaborar coa dirección da EIM; e co persoal da mesma para favorecer o desenvolvemento integral da poboación atendida en todo canto supoña unha mellora da calidade na prestación dos servizos. ● Colaborar nas actividades educativas da EIM. ● Recibir información sobre os materiais didácticos adoptados pola EIM. ● Calquera outra que dentro da normativa vixente lle asignen os seus respectivos estatutos. A constitución da ANPA realizarase segundo o establecido pola normativa vixente ao efecto. A dirección da EIM informará á ANPA, a principio de curso, dos programas e actividades que se desenvolverán, da normativa establecida en relación coa EIM e doutros aspectos de interese. Igualmente a Dirección da EIM proporcionará á ANPA, durante o resto do curso, canta información relativa ao funcionamento da mesma lle sexa requerida polos órganos de representación desta. A ANPA poderá utilizar os locais da EIM para celebrar as súas reunións sempre e cando non perturben o normal desenvolvemento das actividades. Para iso terán que comunicar á dirección da EIM da convocatoria de reunión con, polo menos, 48 horas de antelación. CAPÍTULO IV Artigo 14.–Normas de saúde, hixiene e benestar. SAÚDE As/os nenas/os deberán acudir ao centro en condicións correctas de saúde e benestar. Non serán admitidas/os na EIM as/os nenas/os que padezan enfermidades infecto-contaxiosas. A aparición destas enfermidades deberá ser comunicada polas nais/pais, titoras/es ou representantes legais á dirección do centro que, á súa vez, o poñerá de inmediato en coñecemento do Concello. No caso de observarse síntomas dun proceso infecto-contaxioso nas/os nenas/os na propia EIM, informarase á dirección desta, e avisarase ás/aos nais/pais, titores/as ou representantes legais, co fin de evitar a propagación da enfermidade entre as/os demais nenas/os. O reingreso no centro só será posible logo de transcorrido o período de contaxio e tralo informe médico que acredite tal circunstancia. No caso de enfermidade ou accidente sobrevido na EIM, despois das primeiras atencións “in situ” e, á maior brevidade posible, poñerase dita circunstancia en coñecemento das nais/pais, titoras/es ou representantes legais da/o nena/o, que deberán acudir á escola o antes posible para se faceren cargo da/o nena/o. Se é o caso, garantirase que a/o nena/o reciba a atención médica axeitada, estando a Dirección da escola facultada para autorizar os desprazamentos necesarios para tal fin. Prohíbese terminantemente traer ás/aos nenas/os cunha temperatura igual ou superior a 38º ou solapada con antitérmicos así como con vómitos, diarreas (máis de 3 deposicións anormais ao día) ou outros síntomas indicativos de padecemento dunha enfermidade. Se esta situación persistise durante dous días seguidos pedirase informe médico onde se especifiquen as causas da enfermidade. De aparecerlle calquera destes síntomas no propio centro, será posto en coñecemento das/os nais/pais, titoras/es ou representantes legais para estes recolleren a/o nena/o o antes posible. Se por parte da EIM se aprecia un comportamento reincidente no incumprimento da normativa vixente relativa á saúde da/o menor, apreciándose un risco non só para a/o nena/o enferma/o senón tamén para o resto do alumnado e profesorado, por posible contaxio ou benestar propio, a EIM resérvase o dereito a poñelo en coñecemento do Concello de Vimianzo, para que se avalíe se esta circunstancia pode dar lugar de oficio á baixa da/o nena/o no servizo de EIM. Cando se produza a falta de asistencia á EIM por un período superior a 5 días, debido a enfermidade ou outras circunstancias, as/os nais/pais, titoras/es ou representantes legais deberán comunicar este feito á dirección do centro, ademais de aportar o correspondente informe xustificativo. Sempre e cando sexa posible, a familia axustará a/s hora/s de administración dos medicamentos fóra dos tempos de permanencia na escola. Nos casos nos que se deban administrar medicinas ás/aos nenas/os na EIM, deberán ir acompañados de receitas médicas actualizadas, nas que constará o nome da/o nena/o, o nome do medicamento, a dose así como a periocidade da súa administración. Non se lle administrará ningunha medicación que non veña acompañada da devandita receita e a correspondente autorización por escrito das nais/pais, titoras/es ou representantes legais da/o nena/o. HIXIENE As/os nenas/os deben vir correctamente aseadas/os e coa vestimenta e demais pertenzas limpas. É requisito imprescindible que as unllas das/os nenas/os se conserven tódolos días o suficientemente curtas, sen parte branca visible, para que no caso de producirse un arañazo accidental, este sexa superficial e se evite o risco de infección na zona afectada. As/os nenas/os afectadas/os por parásitos como piollos, lombrigas, etc. deberán quedar na casa ata que queden eliminados completamente. Ademais do material escolar destinado ás actividades educativas, as familias deberán aportar calquera outro material que se lle solicite de cara a cubrir as necesidades básicas das/os nenas/os (cueiros, toalliñas húmidas, toalla de pano, mandilón, mudas completas, vaso, etc.) Este material deberá repoñerse na medida en que se vaia usando ou deteriorando e, para evitar perdas e confusións, deberá vir da casa debidamente identificado co nome da/o nena/o, igual que as chaquetas e abrigos que traian vestidos diariamente. As/os nenas/os serán cambiadas/os na medida en que o precisen e seguindo os protocolos internos de hixiene e control de deposicións. BENESTAR A/o nena/o deberá vir á escola con roupa que lle permita moverse con comodidade seguindo as indicacións que se establezan ao efecto no Regulamento de Réxime Interior da EIM. Nos casos nos que as/os nenas/os requiran, por razón das súas circunstancias persoais, unhas medidas de atención específicas para a súa saúde, hixiene e benestar, deberán xustificarse mediante o informe correspondente. Cubrir este tipo de atencións por parte do centro estará en función dos recursos persoais e materiais dispoñibles, e sempre que non vaia en detrimento do benestar e coidado dos demais nenas/os da escola. CAPÍTULO V.–DEREITOS E DEBERES Artigo 15.–Dereitos e deberes do persoal. DEREITOS – Recibir información periódica da marcha e funcionamento do centro, a través da directora ou director responsable do mesmo. – Presentar propostas que contribúan á mellora do funcionamento do centro e atención prestada ás/aos menores. – Para o persoal educativo, desenvolver as súas funcións educativas segundo o seu criterio persoal, sempre que se axusten á programación xeral anual do centro, ao proxecto educativo e á lexislación vixente. – A que se lle proporcione dentro das posibilidades do centro, os instrumentos e medios necesarios para desenvolve-las súas funcións axeitadamente en beneficio das/dos menores atendidos. DEBERES – Cumprir e facer cumprir de acordo coas súas funcións o regulamento de réxime interior. – Velar polo respecto dos dereitos das/dos menores recollidos no presente regulamento e aqueloutros recoñecidos na lexislación vixente. – Gardar estrita confidencialidade sobre os datos persoais das/dos menores aos que teñan acceso en razón das súas funcións, así como o referido a calquera aspecto do funcionamento interno do centro. – Cumprir coas tarefas e responsabilidades derivadas do seu posto de traballo. Artigo 16.–Dereitos e deberes das usuarias/os. DEREITOS – Acceder ao centro e recibir asistencia sen discriminación por razón de nacionalidade, sexo, raza, relixión, ideoloxía ou calquera outra condición ou circunstancia persoal ou social. – A consideración no trato, debida á dignidade da persoa, tanto por parte do persoal do centro como das demais usuarias/os. – O sixilo profesional acerca dos datos do seu historial sanitario e socio familiar. – A realizar saídas ó exterior. – Á intimidade persoal en función das condicións estruturais do centro. – A que se lle facilite o acceso á atención social, sanitaria, educación, cultural e, en xeral a tódalas necesidades persoais que sexan precisas para conseguir o seu desenvolvemento integral. – A recibiren un tratamento individualizado de contido educativo cara á súa integración socio familiar, que terá como obxectivos prioritarios a súa protección, educación e formación. – A asociárense co obxecto de favorecer a súa participación na programación e no desenvolvemento de actividades do centro. Para o desempeño destes fins, a dirección do centro prestará á asociación de nais/pais un local do centro cando teñan por obxecto os seu fins propios e non perturbe o normal funcionamento das actividades. Para iso bastará cunha comunicación á directora/r do centro da convocatoria con 48 de antelación. – A seren informados de xeito comprensible das medidas adoptadas respecto deles e a pediren explicación de canto afecte á súa propia educación. – A seren educados para a comprensión, tolerancia e convivencia democrática, posibilitándolles que poidan facer uso das súas opcións de forma libre e persoal. – A participación das nais/pais, titoras/es ou representantes legais en actividades educativas previamente planificadas polo persoal docente e destinadas a fomentar a participación das familias na vida do centro. – A seren indemnizados polos danos que lles ocasione o funcionamento do servizo, por parte da entidade concesionaria prestadora do servizo, agás que o dano se producira como consecuencia do cumprimento dunha cláusula imposta pola corporación (entidade concedente) con carácter de ineludible. En todo caso, nos conflitos que se produzan entre o concesionario prestador deste servizo e a/o usuaria/o, ou representantes legais, sempre debe ser posible a intervención decisoria do Concello de Vimianzo, como entidade titular deste servizo público, de conformidade co establecido na lexislación sobre procedemento administrativo. DEBERES Os deberes das nais/pais, titoras/es ou representantes legais das/dos usuarias/os da EIM son os seguintes: – Cumprir as normas sobre uso do centro. – Tratar con respecto ao persoal do centro e ás/aos demais usuarias/os; coidando as instalacións. – Participar na vida do centro, de acordo co que se dispoña na normativa de aplicación. – Responsabilizarse daquelas situacións en que por motivos de saúde ou malestar sexa convinte que o alumnado abandone a escola. – Pagar a contía que se lle liquide consonte a ordenanza fiscal municipal establecida ao efecto. En todo caso, serán de aplicación supletoria e/ou complementaria os dereitos e deberes sinalados nos artigos 6º e 7º dos dereitos e deberes das persoas en relación cos servizos sociais da lei 13/2008, do 3 de decembro, de Servizos Sociais de Galicia, así como calquera outra nomativa que sea de aplicación. CAPÍTULO VI Artigo 17.–Réxime de financiamento e cobramento. En canto ó sistema de financiamento a Escola Infantil Municipal, artellarase coas achegas procedentes das distintas Administracións públicas ou Institucións, incluídas as transferencias que poda efectuar o propio Concello e coas achegas, mediante taxa, das usuarias e usuarios nas condicións previstas na Ordenanza Fiscal Municipal. CAPÍTULO VII.–OUTRAS DISPOSICIÓNS Disposición transitoria Será de aplicación o presente regulamento, no caso de que entre en vigor antes de que se leve a cabo o baremo das solicitudes de praza na EIM para o curso 2014-2015. Disposición adicional primeira Facúltase á/ao Alcaldesa/alcalde do Concello de Vimianzo a ditar cantas disposicións sexan necesarias para o desenvolvemento do presente regulamento. Baixo a dirección política municipal que resulte da organización político-administrativa do Concello, a actividade ordinaria da EIM de Vimianzo terá como responsables administrativos no Concello: – O persoal da área de Benestar Social, que se encargarán da supervisión desta natureza. – O persoal do servizo económico-administrativo do Concello de Vimianzo que se encargará da xestión económico-administrativa, de conformidade coas competencias que lle correspondan ao Concello de Vimianzo nun sistema de xestión indirecta por concesión de xestión de servizo público. Disposición adicional segunda O presente regulamento entrará en vigor una vez publicado o seu texto íntegro no Boletín Oficial da Provincia e transcorrido o prazo previsto polo artigo 65.2 da lei 7/85, permanecendo en vigor mentres non se proceda a súa modificación ou derogación expresa. Disposición adicional terceira Elaborarase un documento, na modalidade de contrato, que se asinará entre a empresa adxudicataria da xestión deste servizo e as/os nais/pais, titoras/es ou representantes legais das/dos usuarias/os, co visado do Concello de Vimianzo e incorporado nun anexo ao prego de condicións que se aprobe co expediente contractual e no que se fixe, polo miúdo, o réxime de dereitos e deberes no funcionamento diario do centro. Disposición adicional cuarta Constituirase unha Comisión de seguimento, composta por membros da Corporación cunha representatividade proporcional a composición do Concello-Pleno, por técnicos municipais e por representantes da entidade que preste os servizos do centro para garantir o cumprimento deste regulamento, do contrato administrativo de concesión e os dereitos das/dos usuarias/os. Non obstante, as resolucións administrativas que procedan, serán admitidas polos órganos competentes da Corporación consonte co que estableza o ordenamento xurídico aplicable. Esta Comisión de seguimento será escoitada, pronunciándose mediante ditame, nos supostos de conflito de intereses entre as/os usuarias/os e a empresa adxudicataria do servizo. Disposición adicional quinta Para o non previsto neste Regulamento estarase ó disposto na Lei 5/97 de 22 de xullo de Administración Local de Galicia, Lei 7/85 de 2 de abril e Regulamentos que a desenvolven, na Lei 13/2008, do 3 de decembro, de Servizos Sociais de Galicia e demais lexislación reguladora de ámbito autonómico e estatal. Disposición final Para a aprobación e entrada en vigor do presente regulamento estarase ao disposto no artigo 49 da Lei 7/85, do 2 de abril e no artigo 56 do texto refundido das disposicións legais vixentes en materia de réxime local, aprobado por Real decreto lexislativo 781/1986, do 18 de abril. Vimianzo, 2 de maio de 2014. O alcalde Manuel Antelo Pazos Documentación que se acompaña:  Fotocopia do documento de identidade da nai e do pai ou representantes legais.  Fotocopia do libro de familia.  Certificado de convivencia expedido polo Concello.  Autorización segundo o modelo oficial do Concello para que mediante medios telemáticos poida recadar datos relativos ao nivel de renda da Axencia Tributaria do último ano fiscal declarado da nai/pai, titoras/es ou representantes legais. No caso de non ter obriga de facela deberán achegar un certificado de datos fiscais expedidos pola Delegación de Facenda. No caso de nulidade matrimonial, separación ou divorcio considerarase a renda de quen exerza a garda e custodia.  Xustificante de ocupación ou desemprego de ambas/os proxenitoras/es (informe de vida laboral, ou xustificante que indique a situación de desemprego).  Certificado expedido polo organismo competente sobre o grao de discapacidade alegada polos membros da unidade familiar.  Informe do equipo técnico da área de Benestar Social, nos supostos nos que sexa necesario por razón da especial situación socioeconómica ou sociofamiliar.  Ditame do equipo de orientación específico dependente da Inspección de Educación da Delegación Provincial da Consellería de Educación e Ordenación Universitaria ou do órgano correspondente na Administración do Estado ou nas respectivas Comunidades Autónomas en que se motive a necesidade de integración.  Documentación acreditativa de incidencias tales como: separación de feito de cónxuxe, abandono do fogar ou xustificante de calquera outra circunstancia sociofamiliar alegada. Calquera indicio de cambio non declarado, distorsión ou falseamento da situación socio-familiar, da situación laboral, da situación da vivenda ou da situación económica reflectidas na solicitude, poderá dar lugar a que se inicie de oficio un expediente de comprobación dos datos referidos. Coa apertura deste expediente nomearase instrutoraora a secretaria/o que elaborará un informe que será obxecto de análise por parte da Comisión de Baremación, Coordinación e Seguimento. Poderase requirir á/ao solicitante os documentos que se consideren precisos para a resolución do expediente. Só se terán en conta a efectos de baremación do expediente os extremos alegados cos documentos arriba indicados. A omisión, falsidade dos datos ou dos documentos achegados e a duplicidade de solicitudes no momento da matriculación serán causa de anulación. Aos efectos do disposto na Lei Orgánica 15/1999, de 13 de decembro de Protección de Datos de Carácter Persoal (LOPD), a/o asinante autoriza o tratamento dos datos persoais (incluíndo a súa incorporación nos correspondentes ficheiros) incorporados na solicitude e noutros documentos normalizados relativos á xestión administrativa da EIM “Os Vimianziños”. Que a finalidade para a que se utiliza o tratamento dos seus datos é para a organización educativa e xestión administrativa do centro educativo citado e dar cumprimento á normativa aplicable. A/O asinante poderá exercitar os seus dereitos de acceso, rectificación, cancelación e oposición relativo a este tratamento do que é responsable o Concello de Vimianzo e o Grupo Reacteda, S. L. como entidade responsable da prestación do servizo solicitándoo por escrito no Concello de Vimianzo, nos termos da normativa vixente. Sinatura da/do solicitante Vimianzo,. de. de 20.” Contra o presente Acordo, interporase recurso contencioso-adminitrativo, ante a Sala do Contencioso-Aministrativo do Tribunal Superior de Xustiza de Galicia con sede en Praza de Galicia, s/n de A Coruña, no prazo de dous meses a contar dende o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdición Contencioso-Administrativa. Vimianzo, 11 de xullo de 2014. O alcalde Manuel Antelo Pazos